
Til leseren

Det finnes ingen håndfaste tall på hvor vanlig utroskap er. Det er nærmest umulig å fastslå da utroskap er noe som skjer bak lukkede dører, og vi kan derfor regne med omfattende mørketall. At utroskap er vanligere enn de fleste av oss tror, kan vi derimot konstatere simpelthen ved den kjensgjerning at de fleste av oss har en direkte eller indirekte erfaring av det på en eller annen måte – personlig eller via noen i omgangskretsen vår.

Jeg vil understreke at når jeg her snakker om utroskap, så snakker jeg først og fremst om bruddet på et troskapsløfte og som foregår uten at den andre vet. Jeg går ut fra at benevnelsen utroskap bare kan anvendes i de tilfellene der man i forholdet har lovet nettopp troskap. Beskrivelsen av ordets innhold (det vil si hvor grensen går for hva som kan regnes som utroskap) varierer og er opp til hver og en (og hvert parforhold) å definere. Er man for eksempel enige om et såkalt åpent forhold, der det er avklart at sex eller annen intim interaksjon med andre er ok, da faller ikke dette innenfor rammene av det vi her kaller utroskap.

Utroskap skaper sterke følelser og reaksjoner, selv om man skulle tro at alle de milliarder av sanger, romaner, filmer og magasinartikler om temaet frem til nå ville ha gjort oss immune. Det skjemtes og raljeres med kynisk skadefro om utroskap. Det finnes knapt en såpe eller film som ikke berører temaet, og iblant kan det nesten virke som vi har blitt litt avstumpet. Som når selveste svenskekongen havner i rampelyset eller når Arnold Schwartzenegger påstås å ha forsynt seg flere ganger utenfor ekteskapet.

Samtidig er det de sterke følelsene (ikke minst frykten) dypt der inne hos oss alle som gjør det mulig å skape fete overskrifter rundt temaet. Utroskap på nært hold er nemlig noe helt annet enn på film. Den skjærer dypt og gjør ufattelig vondt.

I arbeidet mitt møter jeg ofte par med problemer som på en eller annen måte er relatert til utroskap. Felles for de fleste er det dype såret og den tapte tilliten hos den som har blitt sveket, og en åpen eller skjult skam hos den som har sveket.

Mot alle odds finnes det ofte kjærlighet igjen mellom partene. Det virker lettere å si: «Dersom min kone var utro, ville jeg gått fra henne på flekken!» enn faktisk å gjøre det når utroskapen er en kjensgjerning. Sviket kan like fullt føles avgrunnsdypt og veien tilbake umulig. Og mange relasjoner avsluttes også brått og uten noen svar på hva som egentlig skjedde og hvorfor.

I september 2010 fikk jeg selv vite at jeg var rammet av sviket. Sjokket var totalt. I uker og måneder kjente jeg ikke meg selv igjen i mitt eget liv. Den som har vært der, vet hva jeg snakker om. I den turbulensen som fulgte lette jeg etter litteratur som skulle kunne hjelpe meg til å forstå hvordan jeg best kunne komme igjennom krisen og deretter gå videre, men det fantes bemerkelsesverdig lite.

Erfaringen av å ha blitt sveket, og tiden som fulgte, meislet frem ny innsikt og en fornyet tro på både kjærlighetens kraft og betydningen av gjenopprettelse og bearbeiding for begge parter etter utroskap. Og det ble utgangspunktet til denne boken.

Den første delen forteller om min og min eksmann Jans personlige reise. Jan bidrar også med et par korte avsnitt. I den andre delen beskriver jeg som fagperson utroskap som en flukt fra indre og uløste konflikter. Det gjør jeg blant annet ved å peke på sårhetsfaktorene vi alle har å stride med – og imot – ene og alene fordi vi er mennesker. Motstridende viljer, tanker, følelser og behov kjemper hver dag og hvert minutt om oppmerksomheten vår.

Paradokset som beskrives i bibelsitatet: «Det gode som jeg vil, det gjør jeg ikke, men det onde som jeg ikke vil, det gjør jeg», virker så innlysende dumt de dagene vi er i balanse og harmoni med oss selv, men når harmonien forstyrres av indre eller ytre hendelser, er vi både lettlurte og korttenkte.

Et livs dager kan ikke tegnes med blyant, et menneskes indre kan ikke forstås sort-hvitt. Boken skal derfor heller ikke leses som en heldekkende kartlegging av alle årsakene til utroskap, selv om jeg også i korthet rører ved andre scenarier.

Jans og min personlige fortelling er et ømtålig materiale, selv om vi sammen har begrenset innholdet av respekt for oss selv, våre nære og tredje part. Vi har veid våre ord på gullvekt og valgt å fortelle det som står mellom disse to permene, verken mer eller mindre, selv om vi helst hadde ønsket både å skåne og bli skånet fra andres innsyn i vårt innerste. Derfor stanser også den personlige fortellingen med innholdet i denne boken.

Vi vil poengtere at historien i seg selv ikke er en del av vår bearbeidingsprosess. Innholdet er en sammenfatning av den forståelsen vi har fått og den bearbeiding vi hittil har gjort og de erfaringene vi anser som konstruktive å formidle. Vi deler hvordan det var for å si: «Slik kan det føles når det skjer i virkeligheten, når utroskapen har trampet inn i ens egen virkelighet.» For utroskap er ikke et lett emne. Men om ingen vil vedkjenne seg den, hvordan skal vi da begynne å finne veier til å forstå oss på den og håndtere den?

Vårt felles håp med boken som helhet er å gi håp om følelsesmessig helbredelse, uansett om man velger å fortsette eller avslutte relasjonen etter utroskap. Boken kan leses av alle som vil vite mer om følelsesmessig bearbeiding, de som arbeider med individer eller par i relasjonsspørsmål eller alle som har et eget sår å ta hånd om.

Mellom disse permene kommer du til å kjenne igjen teorier og forklaringsmodeller fra mange forskjellige retninger som KBT (kognitiv adferdsterapi), psykosyntese, skjematerapi, imagoterapi, NVC (Non Violent Comunnication), MBT (mentalisering) og tilknytningsteori. Samt en stor porsjon sunn fornuft.

Jeg har med noen få unntak valgt å gi en liste med referanselitteratur i slutten av boken i stedet for kildehenvisninger.

Navn og detaljer er endret og modifisert av hensyn til personvernet.

Stockholm, 15. desember 2014

Laila Dahl


DEL EN

Å manøvrere seg gjennom


KAPITTEL 1

«Det er noe jeg må si deg …»

Den var en mild sensommerkveld. Folk gikk fortsatt i tynne jakker og sneakers, og man kunne så vidt ane begynnende tendenser til høstfarger i trærne rundt perrongen på Enskede Gård der jeg sto. Jeg var lett om hjertet og temmelig fornøyd med meg selv der jeg tok opp mobilen og ringte Jan. Han spurte hvordan det hadde gått og sa han skulle plukke meg opp ved Fruängstorget, på det vanlige stedet.

Denne ettermiddagen hadde jeg spilt inn den siste sangen på en ny cd, Når hjertet vil mer. En strofe som skulle komme til å kjennes nesten skremmende ubehagelig bare en halvtime senere samme kveld.

Med tanke på at det var ni år siden forrige innspilling var det med en viss beven jeg gikk i studio noen måneder tidligere. Det var også første gangen Jan ikke var delaktig i prosessen, ikke engang praktisk. Det hadde vært litt av en skuffelse da han så ettertrykkelig gjorde det klart at han ikke ville være med. Han hadde ikke tid og mente at han ganske enkelt ikke lenger kjente noen lengsel etter å jobbe med musikk.

Jeg aksepterte situasjonen. Ettersom jeg visste at han hadde hendene fulle, og vel så det, med enmannsforetaket sitt, gjorde jeg ikke noe forsøk på å overtale ham. Likevel kunne jeg ikke la være å undre meg over hvordan hans store kjærlighet til musikk så totalt kunne renne ut mellom fingrene hans. Når skjedde det? Han gjentok at det delvis hadde med tiden å gjøre, men også at det ikke var lukrativt nok å legge ned så mye engasjement i det lenger. Å høre ham si det var både uventet og trist, men jeg forsøkte å se det som en mulighet for meg selv til å utvikle meg – og bli tvunget til å gjøre alt det jeg tidligere, litt vel bortskjemt, hadde sluppet.

Jeg gikk over torget med et smil på leppene som satt som klistret – jeg kunne ganske enkelt ikke la være å glise fra øre til øre.

«Så flink du har vært!» sa Jan mens jeg sank ned i forsetet ved siden av ham. «Jeg er stolt av deg.»

Jeg fikk et raskt kyss på kinnet.

«Mmm. Det føles bare helt fantastisk!»

Jeg tok på meg sikkerhetsbeltet.

«Så dere er helt ferdige nå? Jeg mener, er alt sunget inn og sånn …?»

Jeg svarte at alt i prinsippet var klart, at produsenten og jeg skulle treffes om et par uker og flikke på et par småting.

«Ok.» Han gjorde en pause. «Laila, det er noe jeg må fortelle deg. Jeg har ventet med det for at du skulle rekke å bli ferdig med innspillingen …»

«Javel …?»

Jeg vendte blikket mot ham. Han så spent og litt … skyldig ut.

Nå vred han om nøkkelen, svingte ut fra parkeringen og tok fatt på småveiene hjem.

En ubehagelig uro gjorde meg ille til mote.

«Dette er ikke lett, Laila. Det jeg skal fortelle, kommer til å gjøre deg opprørt, lei deg og …»

«Nå blir jeg skremt, Jan. Hva er det du skal si?»

Jeg tenkte: skal han dø, eller? Et eller annet lengst nede i magen fortalte meg at dette ikke var noen fillesak.

«Er det noe farlig, er det noe med barna …?»

Nå sakket han farten, kjørte inn til veikanten og stanset bilen. Hjertet mitt begynte å slå fortere.

«Nei, det er ingen som skal dø.» Han lette etter ord. Tok sats igjen. «Men du kommer til å bli veldig, veldig lei deg og opprørt. Og det kommer til å ta lang tid før det går over …»

Han så på meg som om han søkte bak blikket mitt etter en forsikring om at jeg virkelig var beredt til å ta ordene hans inn over meg. På dette stadiet vet jeg ikke om jeg pustet lenger.

«Men Laila, jeg er beredt til å gå i parterapi og egenterapi og …»

Han tok sats igjen. Han fomlet i innerlommen og fisket frem noe som så ut som en hvit lapp. Han holdt det mellom hendene og fortsatte – langsomt, som om han var redd for å glemme noe viktig.

«Før jeg forteller, vil jeg at du skal vite at jeg elsker deg. Jeg har alltid elsket deg og vil leve hele livet sammen med deg. Men jeg har gjort noe forferdelig, mitt livs største feilgrep, og det kommer til å ta lang tid før du kan tilgi meg, om du noen gang blir i stand til det …»

Han stanset og svelget.

«Men selv om du ikke kan det, så vil jeg at vi skal leve hele livet sammen. Så når jeg forteller, må du ikke glemme det …»

Han sukket dypt enda en gang. Jeg var livredd for hva som skulle komme og stirret på ham, som en som venter på et slag.

«Ok», sa han og rakte meg et bilde. «Dette er sønnen min. Han er 12 dager gammel.»

Et slag hadde vært å foretrekke.


Jeg må gjennom fryktens tunnel,

hånd i hånd

med et usynlig og knapt eksisterende mot



Med et fotografi av en nyfødt baby i hånden krakelerte hele min verden. Jeg kunne høre mine egne hjerteslag hamre innenfor skinnjakken.

Han hadde aldri sagt noe. I drøyt ti måneder hadde han levd et dobbeltliv, lykkes i å dekke det til og feie bort alle tegn på at noe var galt. Hvordan hadde han klart å vente så lenge? Hvordan hadde han orket å bære på den dårlige samvittigheten uten å gå i stykker? Eller hadde han ingen samvittighet? Hvor var det blitt av min Jan, den mannen jeg hadde vært gift med i snart tjuefem år? Den snille og omtenksomme Jan som alltid bedyret sin totale hengivenhet for meg og våre tre elskede barn? Det var så ubegripelig at jeg ikke engang fikk meg til å gråte. Jeg var i totalsjokk.

Jeg vet ikke hvor lenge vi satt der. Spørsmålene fór som piler gjennom hodet og i en slags forvridd slow motion kom de ut én etter én til Jan, som selv satt i en slags blanding av sjokk over at det nå var sagt og et uvirkelighetens dilemma. Han hadde vist meg bildet for å overbevise meg om at den usannsynlige tilståelsen var sann. Han orket ikke lenger være taus. Men likevel tenkte jeg, akkurat slik mange andre som har vært i sjokk har fortalt, at det umulig kunne være sant!

Jeg syntes først det var merkverdig at babyen på bildet lå i nøyaktig samme bilsete som vår egen yngste lå i de første månedene. Var Jan virkelig sikker på at det var barnet hans? Og den kvinnen, hvor var hun? Da det gikk opp for meg at det var vårt gamle bilsete, flakset et bilde forbi netthinnen – et bilde av vår yngste på veg hjem fra barsel.

«Var du til stede under fødselen, Jan?»

«Ja.»

«På fødestuen?»

«Ja.»

«Hvilket sykehus?»

«Huddinge.»

«Var du med på fødsel på samme sykehuset som vi var på med våre tre barn …?»

Det var da det gikk opp for meg at dette her skjedde på ordentlig. Det gjorde rett og slett for vondt til at det kunne være på liksom.

«Har du gått fullstendig fra vettet? Hvordan kunne du?» Jeg spyttet ut ordene. «Du kan dra til helvetet med knullevenninna di!»

Ordene lå plutselig i munnen og kjentes bokstavelig talt relevante.

Jan forsøkte å se på meg, men han greide ikke holde blikket. Jeg så hvordan det vred seg i ham. Hjertet mitt dunket enda hardere, og jeg kan nå, her jeg sitter og skriver, fortsatt huske den fryktelige følelsen av å ville krype ut av mitt eget skinn og forsvinne ut i intet. Det var som om en parasitt hadde inntatt kroppen min, i blodomløpet, og beslaglagt livet mitt. Akkurat da var jeg sekunder fra å kaste meg ut av bilen og løpe bort. Bort og ut av hans liv for alltid.

Alt snurret rundt. Forholdet vårt gikk i baklengsreprise på hurtigspoling. Fra min kamp med Jans stadig mer oppslukende arbeidsbyrde de siste årene, tilbake gjennom føde-barn-og-bygge-rede-fasen, og så videre helt tilbake til den første forelskelsen, som var så påtakelig at det gjorde vondt de gangene vi måtte være fra hverandre. Små, korte sekvenser og øyeblikk passerte revy, fra våre – i det store og hele – lykkelige år sammen.

Jeg tenkte: Er det nå jeg kommer til å havne på psykiatrisk? Kan man overleve en slik smerte? Hvordan skal barna takle dette …?

Der, midt i kaoset og mot alle odds, ble en slags urkraft mobilisert i meg. Det var som om en sovende hunntiger i meg strakte på seg og våknet til liv. I etterkant vet jeg jo at det var ren og skjær overlevelsesinstinkt som fikk adrenalinet til å pumpe gjennom kroppen og forberede meg for kamp. Kanskje det også var tanken på barna: Han har gått fra vettet, men jeg må ta meg sammen og ikke kjenne for mye etter, ikke akkurat nå.

På et merkelig vis var det ikke aktuelt for meg å gi opp der og da. Jeg husker at jeg plutselig ble veldig skjerpet og tenkte: Jeg må ta sovetabletter om jeg ikke får sove. Jeg må spise annerledes. Jeg må stå opp om morgenen og stelle meg, dusje og kle på meg så jeg i det minste kan levere i barnehagen eller åpne døren når noen ringer på. Jeg skal ikke forfalle – og … jeg kan ikke bli bitter.

Det var vel omtrent der jeg sa:

«Du kan ikke sove hjemme i natt, det skjønner du, ikke sant?»

Men jeg angret i samme sekund.

Som en gave fra oven, midt i det forferdelige, kunne jeg i hvert fall til en viss grad tenke rasjonelt. Jeg var jo ikke dummere enn at jeg forsto at med en elskerinne som nettopp har født og en baby som han var faren til, boende i samme byen, var det innlysende hvor han ville ta veien om jeg kastet ham ut.

I alt dette uutholdelige kunne jeg ikke tenke meg også å måtte fundere på hvor han befant seg. Dessuten hadde jeg for mange ubesvarte spørsmål. Og for å unngå å bli bitter, måtte jeg få svar før vi gikk fra hverandre. Før vi gikk fra hverandre. Bare tanken på det kjentes uvirkelig og helt umulig å forestille seg, men jeg tenkte at det kanskje var den eneste veien til et noenlunde verdig liv.

Jan på sin side – det vet jeg nå – opplevde en lettelse over endelig å ha våget å si sannheten. Han har senere fortalt hvor redd og skamfull han kjente seg, men at det likevel lå en befrielse i å slippe å lyve lenger. Ti måneder i smug og med dårlig samvittighet var over, og selv om han et eller annet sted inne i seg skjønte at det var nå det hele begynte, den strevsomme jobben med å komme tilbake til seg selv, så var det ingenting han heller ville. Han understreker at om det hadde vært noe han kunne gjøre for å stille klokken tilbake i tid, så hadde han gjort det.

Nå ba han om en sjanse.

Jeg husker jeg tenkte at jeg hadde støtt på det umulige. Om jeg bare hadde ant, om han bare hadde sagt noe, om han bare hadde gitt meg en sjanse … Min egen mann hadde plassert meg i en umulig situasjon, og uansett hva jeg bestemte meg for å gjøre, så ville det gjøre enda vondere. Forferdelig vondt. I dette øyeblikket kjente jeg bare forakt.

En ting var vi likevel begge enige om. Vi kunne ikke gjøre det slutt før vi hadde snakket ferdig.

Den natten lå jeg helt ute på kanten av dobbeltsengen og ba til Gud om at angsten ikke skulle overta livet mitt. Jeg ba også: Kjære Gud, skån barna, dersom det overhodet er mulig …

Ved siden av meg lå en fremmed. En «fremmed» jeg traff for første gang for trettito år siden. Det vi si, like mange år som den andre kvinnen hadde tråkket på denne jord.

